Alkoholinkulutuksen vähentämiseksi käydään ikuisuuskeskustelua siitä, pitäisikö vaikuttaa hintaan, saatavuuteen, alkoholiprosenttiin tai mainontaan. Samaan aikaan nuoret ovat tehneet sen itse - pikku hiljaa raitistuneet. Miten se on tapahtunut?

Vaikka Suomessa juodaan edelleen paljon, nuori ikäpolvi näyttää pikkuhiljaa muuttavan juomatapoja. Viime vuonna julkaistu tutkimus (siirryt toiseen palveluun) nuorten päihteidenkäytöstä kertoo, että sellaisten nuorten osuus, jotka eivät ole kiinnostuneita niin tupakasta kuin alkoholistakaan, on kasvanut koko 2000-luvun.

Raittiiden osuus 12-18 vuotiaista niin tytöissä kuin pojissakin nousee, ja vastaavasti alkoholia viikoittain tai kuukausittain juovien osuus laskee kaikissa ikäluokissa. Näin on käynyt, vaikka erityisesti nuoriin vaikuttavan alkoholimainonnan rajoittamista vasta suunnitellaan. (siirryt toiseen palveluun)

Toisaalta vähintään kerran kannabista kokeilleiden nuorten osuus on kasvanut vuodesta 2007 saakka (siirryt toiseen palveluun). Ei voi kuitenkaan tulkita, että lisääntyneet huumekokeilut olisivat tulleet juomisen tilalle, sillä esimerkiksi vuonna 2011 pojista 7 prosenttia oli käyttänyt hasista ja 10 prosenttia marihuanaa, ja tytöillä vastaavat luvut olivat 4 ja 6 prosenttia. Vertailun vuoksi: alkoholia viikottain käyttäneiden osuus on vaihdellut läpi 2000-luvun 15-24 prosentin välillä sukupuolesta riippuen.

Tutkitusti (siirryt toiseen palveluun)valtaosa huumeista tulee ystäviltä tai tuttavilta, ja myös tämä niin sanottu sosiaalinen altistuminen näyttää kääntyneen laskuun. (siirryt toiseen palveluun)

A-klinikkasäätiön toimitusjohtaja Olavi Kaukonen ihmetteli Helsingin Sanomissa tällä viikolla (siirryt toiseen palveluun), että "nuorten lisääntynyt omaehtoinen päihteettömyys on mystinen juttu, mutta positiivista".

Edellä mainittu tutkimus ei juuri kerro syitä, mutta mainitsee, että nuoret itse kokevat alkoholin saatavuuden vaikeutuneen viime vuosina. Toisen tutkimuksen mukaan (siirryt toiseen palveluun) vielä vuonna 2003 puolet nuorista koki, että alkoholin hankkiminen oli niin halutessaan hyvin helppoa, vuonna 2011 enää 37 prosenttia oli tätä mieltä.

Saatavuuteen on mahdollisesti vaikuttanut Alkon ja vähittäiskauppojen tiukentunut valvonta sekä poliisin tehovalvontaiskut esimerkiksi päättäjäisviikonloppuina. Kuitenkin esimerkiksi ohjeistus papereiden kysymiseksi kaikilta alle 23-vuotiaan oloisilta tuli voimaan vasta vuonna 2008, joten se ei selitä läpi 2000-luvun jatkunutta nuorten alkoholinkäytön vähenemistä.

*Haemme näkemyksiä ja selityksiä erityisesti nuorilta itseltään sekä nuorten vanhemmilta ja muilta nuorten kanssa tekemisissä olevilta. *Miksi nuorten päihteettömyys on lisääntynyt? Onko muita syitä kuin heikentynyt saatavuus?

Voit myös lähettää sähköpostia suoraan toimittajille suoralinja@yle.fi